
# Төркиядәге Османия татар авылы Сабан туе бәйрәменә әзерләнә

Төркия Сабан туенда Резеда Төхвәтуллина, Ярамир Низаметдинов һәм «Сәйдәш» бию төркеме егетләре сәхнә тотачак.

Төркиядә Османия татар авылы Сабан туе бәйрәменә әзерләнә. Бу хакта Искешәһәр татар җәмгыяте рәисе Ведат Догу хәбәр итә.

Османия Сабан туена Татарстаннан сәнгать әһелләре дә катнаша. Җырчылар Резеда Төхвәтуллина, Ярамир Низаметдинов һәм «Сәйдәш» бию төркеме егетләре Төркиядәге милләттәшләребез алдында сәхнә тотачак.

Быел Төркиядә сабан туе бәйрәме Искешәһәр төбәгендәге Османия авылында гына үткәрелә. Анда Истанбул, Анкара, Искешәһәр һәм Ушак шәһәрләреннән махсус автобуслар белән бару мөмкинлеге каралган. Бу мәсьәләдә Татарстанның Төркиядәге вәкиллеге ярдәм итә.

«Сабан туе программасында Татарстан сәнгать әһелләре белән бергә Серай Эрдоган, Эргинч Аймәргән, Нәвзат Кармыш кебек үзебезнең авылдан чыккан үзешчәннәр дә, Казан егете Рәдиф Кашапов та сәхнә тотачак. Сабан туе кунакларын Татарстан дәүләте исеменнән Татарстанның Төркиядәге тулы вәкаләтле вәкиле Айрат Гатауллин сәламләячәк. Җырлы-биюле программа төрле уеннар, бәйгеләр, ярышлар белән бергә үрелеп барачак», - дип сөйләде Ведат Догу «Татар-информ»ның Төркиядәге хәбәрчесенә.

Османиядәге Сабан туе 12 июньдә үткәрелә. Ул Искешәһәр татар җәмгыятенең инициативасы һәм тырышлыгы белән оештырыла.



Рушания Алтай

Следите за самым важным и интересным в Telegram-каналеТатмедиа

## Нет комментариев
Төркиядәге Османия татар авылы Сабан туе бәйрәменә әзерләнә